b'\n_START_ARTICLE_\nRibera del Duero\n_START_PARAGRAPH_\nRibera del Duero er et spansk vindistrikt, regulert ved en egen Denominacion de Origen. Det ligger langs elva Dueros \xc3\xb8vre l\xc3\xb8p, sentrert om byen Valladolid. Distriktet har en \xc3\xb8st-vestlig utstrekning langsetter dalen p\xc3\xa5 ca. 115 km, fra Zamora i vest til San Esteban de Gomez i vest. Utstrekningen nord-s\xc3\xb8r er 35 km p\xc3\xa5 det meste. De mest ber\xc3\xb8mte ving\xc3\xa5rdene ligger omkring Valladolid og Roa. Hovedtyngden av produksjonen ligger i provinsen Burgos, mellom Roa og San Esteban de Gomez.\n_START_SECTION_\nGeologi og jordsmonn\n_START_PARAGRAPH_\nLandskapet preges av flatt, mykt b\xc3\xb8lgende terreng p\xc3\xa5 h\xc3\xb8yder mellom 750 og 900 moh. Jorda veksler mellom skiftende terti\xc3\xa6re lag av silt- og leirholdig sandjord, avl\xc3\xb8st av mergel med kalkkonkresjoner og forvitringsjord av kalkstein.\n_START_SECTION_\nKlima\n_START_PARAGRAPH_\nOmr\xc3\xa5det har middelhavsklima med kontinentalt preg, med t\xc3\xb8rre somre der temeraturen kan komme opp i 40 \xc2\xb0C, mens vintertemperaturene kan falle til -15 \xc2\xb0C. Omr\xc3\xa5det er generelt solrikt og nedb\xc3\xb8rsfattig med \xc3\xa5rsnedb\xc3\xb8r p\xc3\xa5 400-500 mm og 2 400 soltimer \xc3\xa5rlig.\n_START_SECTION_\nViner\n_START_PARAGRAPH_\nVinene kommer nesten utelukkende fra r\xc3\xb8de druer. Det meste av produksjonen er viet tinto fino, som er det lokale navnet p\xc3\xa5 tempranillo. Tinto fino anses \xc3\xa5 v\xc3\xa6re en mutant av tempranillo fra Rioja. Garnacha (grenache), cabernet sauvignon, malbec og merlot dyrkes i noen utstrekning, men prim\xc3\xa6rt for innblanding i fino. _NEWLINE_Som i naboregionen Rioja produseres det f\xc3\xb8rst og fremst komplekse viner for lang tids lagring. Vinene klassifiseres gjerne etter lagringsevne heller enn etter druesort._NEWLINE_Den mest ber\xc3\xb8mte produsenten i omr\xc3\xa5det er Vega Sicilia. Andre kjente produsenter er Pingus, Alion, Vi\xc3\xb1a Sastre og Hacienda Monasterio.'